
USVOJENI TEKSTOVI

[bookmark: TextBodyBegin]Europski parlament,
–	uzimajući u obzir komunikaciju Komisije od 7. ožujka 2025. naslovljenu „Plan za prava žena” (COM(2025)0097) i njezin prilog naslovljen „Deklaracija o načelima za rodno ravnopravno društvo”,
–	uzimajući u obzir pitanje upućeno Komisiji o deklaraciji o načelima za rodno ravnopravno društvo (O-000024/2025 – B10-0009/2025),
–	uzimajući u obzir članak 142. stavak 5. i članak 136. stavak 2. Poslovnika,
–	uzimajući u obzir Prijedlog rezolucije Odbora za prava žena i rodnu ravnopravnost,
A.	budući da je rodna ravnopravnost temeljna vrijednost EU-a i da je pravo na jednako postupanje temeljno pravo priznato u Ugovoru o Europskoj uniji, Ugovoru o funkcioniranju Europske unije i Povelji Europske unije o temeljnim pravima te da je ključno za daljnji razvoj EU-a;
B.	budući da je Europski parlament u potpunosti predan zabrani diskriminacije i promicanju jednakosti u zakonodavstvu i politikama EU-a;
C.	budući da Komisija poziva sve zainteresirane strane, posebno Parlament i Vijeće Europske unije, socijalne partnere, aktere civilnog društva i ostale relevantne organizacije, da tijekom godine prihvate deklaraciju o pravima žena priloženu njezinoj komunikaciji od 7. ožujka 2025.;
1.	ponavlja i ponovno potvrđuje svoju predanost pravima žena i rodnoj ravnopravnosti;
2.	pozdravlja komunikaciju Komisije od 7. ožujka 2025. i smatra da je ona dobar temelj za pripremu predstojeće strategije za rodnu ravnopravnost;
3.	poziva Komisiju da pri izradi nove strategije za rodnu ravnopravnost za razdoblje nakon 2025. u obzir uzme stajalište Parlamenta koje će biti izraženo u njegovoj predstojećoj rezoluciji o strategiji za rodnu ravnopravnost za 2025.;
4.	potvrđuje načela sadržana u izjavi priloženoj komunikaciji Komisije od 7. ožujka 2025.;
5.	nalaže svojoj predsjednici da ovu Rezoluciju proslijedi Komisiji.

